钦定古今图书集成/明伦汇编/官常典/第657卷 > 李三省
## 钦定古今图书集成/明伦汇编/官常典/第657卷 > 李三省

按《苏州府志》：“三省，字思曾，郧阳人。万历初，以岁贡为
吴江主簿，升昆山县丞。丞职水利，而崑邑频年苦潦，
三省乘小艇，自携米粟，循行阡陌间，便宜修救，未尝
受民一鲑一菜也。有范某者，煽惑人为佛会，自号佛
头，诱淫少妇。三省得其实，缚而挞之。至死，妖风顿息。
其在吴江也，常置一竹兜，出入舁之。及在崑，终始一”
竹兜而已。衬章革带，常质子钱家。时大冢宰严清称
之曰：“居官如李丞，天下岂复有墨吏哉！”已而病卒，县
令刘应龙视其含殓，顾见床第无帏，为之流涕。崑民
奉木主，附祀柳塘祠。